《贺新凉 秋夜怀琴如姑母》
清代·陆蓉佩

秋雨声初歇。怅迢迢、夜凉无寐，泪珠盈睫。曾记当时牵衣处，谁道几成长别。

叹海内、烽烟方急。料得扁舟将欲发，向天涯、多少愁难说。

从此便、江南北。

茫茫我亦嗟为客。盼征鸿、数行过尽，更无消息。二十年来如昨梦，往事何堪重忆。

应稽首、空王礼寂。乡国难禁回首望，入琴心、更恐哀弦绝。

书不尽，恨千叠。

作者简介：陆蓉佩，阳湖人，陆鼎晋女。同邑赵念植聘室，念植亡过门守贞。